ธนชาตปั๊มเบี้ย6.5พันล้าน
ธนชาตประกันภัย จับตลาดรายย่อย ทำเบี้ย 6,500 ล้านบาท โต 12% เศรษฐกิจหนุนส่ง
5 ม.ค. 2558

ธนชาตประกันภัย จับตลาดรายย่อย ทำเบี้ย 6,500 ล้านบาท โต 12% เศรษฐกิจหนุนส่ง
นายพีระพัฒน์ เมฆสิงห์วี กรรมการผู้จัดการ บริษัท ธนชาตประกันภัย เปิดเผยว่า ในปีนี้บริษัทตั้งเป้าทำเบี้ยให้ได้ 6,500 ล้านบาท หรือเติบโต 12% สูงกว่าภาพรวมของอุตสาหกรรมที่คาดว่าจะเติบโตได้ประมาณ 11.5% เนื่องจากภาวะเศรษฐกิจเริ่มฟื้นตัว ทำให้ประชาชนมีกำลังซื้อและมีการใช้จ่ายเพิ่มขึ้น
สำหรับกลยุทธ์หลัก ยังคงเน้นทำตลาดหลักอย่างลูกค้ารายย่อยให้เติบโตอย่างต่อเนื่อง ซึ่งปัจจุบันมีสัดส่วนอยู่ประมาณ 100% เนื่องจากเป็นกลุ่มที่มีการกระจายความเสี่ยงได้ดี โดยในปีนี้ตั้งเป้าเพิ่มอัตราเบี้ยต่ออายุเป็น 80% จากปัจจุบันอยู่ที่ 65% ซึ่งจะทำให้ลดต้นทุนได้มากโดยไม่ต้องหาลูกค้ารายใหม่ ดังนั้นจึงต้องดูแลกลุ่มลูกค้าเก่าให้ดี เพื่อให้ลูกค้ากลุ่มนี้ใช้บริการได้อย่างต่อเนื่อง
นอกจากนี้ จะขยายช่องทางขายผ่านผู้จำหน่ายรถยนต์หรือดีลเลอร์ให้มากขึ้น และเปิดช่องทางขายใหม่ผ่านเว็บไซต์ เพื่อให้ลูกค้าเข้าถึงแบบประกันของบริษัทให้ได้มากที่สุด
นายพีระพัฒน์ กล่าวว่า ส่วนผลการดำเนินงานปี 2557 ทำเบี้ยได้ประมาณ 5,800 ล้านบาท หรือเติบโต 4% เมื่อเทียบกับแต่ละปีที่เติบโตไม่ต่ำกว่าปีละ 10% ซึ่งเป็นผลมาจากอุตสาหกรรมรถยนต์ที่เติบโตลดลง เนื่องจากฐานลูกค้าหลักของบริษัทจะเป็นกลุ่มรายย่อย
ทั้งนี้ แบ่งเป็นเบี้ยรถยนต์ 85% และอีก 15% เป็นเบี้ยประกันอุบัติเหตุส่วนบุคคล (พีเอ) และเบี้ยประกันอัคคีภัยสำหรับที่อยู่อาศัย โดยจากช่องทางการขายผ่านตัวแทน 30% ช่องทางแบงก์แอสชัวรันส์หรือธนาคาร 30% ช่องทางโทรศัพท์ 20% ช่องทางดีลเลอร์ 15% และช่องทางอื่นๆ 5%
“ในช่วงไตรมาสแรกนี้ เราจะเน้นเจาะกลุ่มลูกค้าเฉพาะกลุ่ม ด้วยการออกแบบประกันให้ตรงกับความต้องการของลูกค้า โดยเฉพาะกลุ่มลูกค้ารายย่อย พร้อมนำข้อมูลสถิติมาประเมินพฤติกรรมการขับขี่รถยนต์ของลูกค้า ซึ่งหากลูกค้ารายใดไม่มีการเคลมค่าสินไหมหรือขับขี่ปลอดภัยไม่มีอุบัติเหตุ จะปรับอัตราเบี้ยประกันภัยให้สอดคล้องกับความเสี่ยง ซึ่งปัจจุบันอัตราค่าสินไหมทดแทนต่อเบี้ยประกันอยู่ที่ 54% ทำให้อัตราค่าใช้จ่ายรวมอยู่ที่ 84%” นายพีระพัฒน์ กล่าว